SS «Norway»

SS «Norway», opprinnelig SS «France», (IMO: 5119143) var et norsk-registrert cruiseskip eid av norske Klosters Rederi og som var operert av det norsk-amerikanske cruiserederiet Norwegian Caribbean Lines (NCL), senere Norwegian Cruise Line. Skipet ble bygd i 1962 som byggnummer G19 ved det franske verftet Chantiers de l'Atlantique i Saint-Nazaire. Hun ble opprinnelig levert for Compagnie Générale Transantlantique (CGT) som det luksuriøse atlanterhavsskipet SS «France» og seilte i transatlantisk fart mellom Le Havre, Southampton og New York fra 1962 til 1974.

Ved lanseringen i mai 1960 var «France» det lengste passasjerskipet i verden noensinne, konstruert med en lengde på uslåelige 315,66 meter (1 035,6 fot), en rekord som forble uimotsagt frem til konstruksjonen av den 345,03 meter (1 131,9 fot) lange RMS «Queen Mary 2» som ble lansert i mars 2003, som tilsvarer at hun hadde rekorden i nesten 43 år. «France» sikret seg tolv år med transatlantiske krysninger samt cruise til blant annet Karibia og Middelhavet, i tillegg fikk hun med seg to verdenscruise / jorda-rundt-seilaser frem til september 1974. På grunn av høye driftskostnader og økt konkurranse med jetflyet samt forskjellige flyselskaper over Atlanteren, ble «France» tvunget ut av transatlantisk fart og lagt i opplag i desember 1974 i sin hjemby i Le Havre ved en anonym kai som ble kalt for «Quai de l’Oubli» – «Glemselens kai» eller «Kaien til Den glemte». I august 1977 uttrykte den saudiarabiske millionæren Akram Ojjeh interesse for å kjøpe skipet til bruk som et flytende museum for antikke franske møbler og kunstverk. Selv om han signerte sjekken på 24 millioner dollar i oktober 1978, ble dette forslaget aldri realisert.

Etter å ha ligget i opplag i nesten fem år på samme sted, ble «France» i 1979 reddet av den norske rederen Knut Utstein Kloster, som på denne tid opererte det norsk-amerikanske cruiserederiet Norwegian Caribbean Line (NCL). Kloster kjøpte skipet fra Akram Ojjeh for 18 millioner dollar (skrapverdi) og omdøpte henne til SS «Norway» i juni 1979. Skipet ble deretter slept til det tyske verftet Hapaq-Lloyd Werft i Bremerhaven, hvor hun gjennomgikk betydelige modifikasjoner til 130 millioner dollar som passet henne bedre til cruisefart. Konverteringen tok mindre enn ett år å fullføre, under konverteringen ble blant annet halvparten av maskinkraften fjernet siden dette ikke var nødvendig i den trafikken skipet skulle inn i, dermed ble drivstoffbehovet redusert fra 800 tonn til ca. 200 tonn i døgnet. I tillegg ble det bygget et stort Lido-dekk på akterskipet hvor det også ble bygget et stort utendørs svømmebasseng, det ble også bygget et mindre utendørs svømmebasseng på soldekket mellom tvillingskorsteinene.

SS «Norway» ble levert til Klosters Rederi AS (Knut Utstein Kloster) og Norwegian Caribbean Line den 24. april 1980. Hennes første destinasjon som flaggskipet til NCL ble landet hun bar navnet til, hun ankom Kristiansand den 2. mai 1980 og seilte videre gjennom Oslofjorden om morgenen den 3. mai og ankom Oslo, der hun ble døpt av Olav V ved Akershus Festning. Jomfruturen startet fra Oslo den 6. mai 1980 via Southampton dit hun ankom dagen etter, videre seilte hun over Atlanteren og avsluttet jomfruturen sin med ankomst New York om morgenen den 16. mai 1980, hvor hun ble eskortert inn av det norske skoleskipet SS «Christian Radich» sammen med noen av New Yorks brannbåter og helikoptre.

I 1990 ble skipet ombygget og påbygget med to nye prefabrikkerte dekk på et verkstedopphold ved Lloyd Werft i Bremerhaven, dekkene som inneholde 135 nye suiter gjorde at hun fikk en større passasjerkapasitet på 2 560 passasjerer og en større bruttotonnasje på 76 049 BT. Ombyggingen skapte sterke reaksjoner for mange skipsentusiaster etter at disse nye dekkene ble påmontert, man mente at disse ødela de klassiske linjene til skipet.

Den 25. mai 2003 ble skipet alvorlig skadet av en kjeleeksplosjon i fyrrommet da hun lå ved kai i Miami i Florida, en times tid etter at hun hadde kommet fra et 7 dagers cruise i Karibia. Om bord var det et passasjerantall på 2 135 og et mannskap på 911 besetningsmedlemmer. Kjeleeksplosjonen ble fanget opp på video fra en videoamatør som viste SS «Norway» sammen med to andre cruiseskip ved havn i Miami, der plutselig en massiv sort røyksky ble blåst ut gjennom vingene og toppen på den bakerste skorsteinen. Åtte filippinske besetningsmedlemmer mistet livet og nitten andre besetningsmedlemmer ble skadet etter eksplosjonen, alle passasjerer ble raskt evakuert uten skader. Kjeleeksplosjonen skadet ikke bare fyrrommet, men også skott, dører og dørrammer tre dekk over der kjeleeksplosjonen fant sted.

SS «Norway» ble slept ut av Miami den 27. juni 2003 med kurs mot Europa, destinasjonen var ennå ikke kjent, men spekulasjoner førte til Bremerhaven i Tyskland for tiltenkte reparasjoner. På seilasen var det et mannskap på 88 besetningsmedlemmer, skipet ankom Bremerhaven den 24. juli 2003 hvor hun her ble liggende i opplag i to år. Norwegian Cruise Line hadde bestemt seg den 17. mars 2004 for å ikke reparere skipet, som medførte at NCL annonserte med denne overskriften den 23. mars 2004: "The Norway will never sail again" — "Norway vil aldri seile igjen". Eierskapet til skipet gikk til morselskapet til NCL, Star Cruises, som i april 2005 besluttet å ta over skipet og slepe henne til Port Klang i Malaysia for å bruke henne som hotellskip, «Norway» ankom Malaysia den 10. august 2005 og ble liggende for opplag frem til et salg til skipsopphugging ble anordnet i desember 2005. I januar 2006 besluttet Star Cruises å løfte salget av skipet til et skipsopphuggingsselskap.

Den 13. februar 2006 blir SS «Norway» omdøpt til SS «Blue Lady» og solgt til det indiske skipsopphuggeriselskapet Haryana Ship Breakers Pvt. Ltd. i mai 2006. Den 6. mai 2006 blir «Blue Lady» slept fra Port Klang i Malaysia til Alang i India, der hun delvis blir tatt opp på stranden den 15. august 2006 for avventing. Saken vakte medienes interesse på grunn av forekomsten av skadelige stoffer ombord, særlig de store mengdene av asbest, som ville sette verftsarbeidernes helse i fare. Hun ble derfor liggende strandet i Alang mens saken rullet i indiske domstoler frem til 2007 da skrapingen av skipet ble satt i gang. Skrapingen av skipet ble i hovedsak fullført innen slutten av 2008. Skrapprisen for det store skipet var beregnet til nærmere 12 millioner dollar.

Kjennetegn

SS «France» 

SS «France» ble bygget for å være Frankrikes nasjonalsymbol, og var det siste atlanterhavsskipet som ble konstruert for luksuriøse transatlantiske krysninger. Skipet ble døpt og lansert av Madame Yvonne de Gaulle (fruen til daværende president, Charles de Gaulle) den 11. mai 1960, og var verdens lengste passasjerskip noensinne konstruert (315,66 meter), hun var også en av totalt fire atlanterhavsskip i verden som var over 1 000 fot i lengde, de andre var SS «Normandie», RMS «Queen Mary» og RMS «Queen Elizabeth». SS «France» var flaggskipet til CGT / French Line fra 1961 til 1977 (hun er også vært nevnt som landets flaggskip).

SS «France» var et to-klasse skip, hvor hun tok 407 passasjerer på første klasse og 1 637 passasjerer på turist klasse, og trafikkerte mellom Le Havre, Southampton og New York med kombinerte regulære fem dager / netter transatlantiske krysninger med sporadiske vintercruise. I de siste årene, for å spare drivstoff, tok krysningene seks dager / netter.

Skipets skrog var strømlinjeformet siden skipet var lang og slank, og var en modifisert versjon av skroget til super super-atlanterhavsskipet SS «Normandie», med en tilsvarende "whale back"-baug, men med en oppdatert hekk (bakende).

Det mest ikoniske og mest merkbare som gjorde skipet så spesiell og fremtredende, var hennes to uvanlige tvilling skorsteiner, designet med å gi utblåsning gjennom vingene på hver side. Denne type design var ganske revolusjonerende for sin tid, og faktisk på begynnelsen av 1980-tallet oppdaget cruiserederiet Carnival Cruise Line dette konseptet, og innlemmet det på sitt første nybygg, MS «Tropicale», som til slutt førte til at dette ble Carnivals sitt arkitektoniske varemerke med sin flåte bestående av flere "mega" cruiseskip som fulgte årene etter.

Da SS «France» ble tvunget ut av transatlantisk fart og lagt opp for opplag i 1974 i hennes hjemby i Le Havre, hvor hun ble liggende forglemt i nesten fem år, ble møtt av forferdelse av mye av den franske befolkningen, som resulterte en sang laget av Michel Sardou med tittelen "Le France". Låten om skipet solgte 500 000 på bare ti dager.

SS «Norway» 

Som SS «Norway» var hun flaggskipet til Norwegian Caribbean Line (NCL) (senere Norwegian Cruise Line) fra 1980 til rundt 2001, hun var verdens største passasjerskip og cruiseskip hele to ganger i periodene 1980—1988 og 1990—1996. Skipet som bar Norge som sitt navn var sjøfartsnasjonens stolthet, hun ble døpt av Olav V den 3. mai 1980 ved Akershus Festning i Oslo, og er fortsatt det eneste skipet i verden som fikk lov å føre det blå og hvite FN-flagget som symbol på hennes internasjonale mannskap på 52 ulike nasjoner.

Hun er også per i dag det eneste cruiseskipet i verden som kunne ta med seg egne selvregistrerte fartøyer («skip»), disse het MS «Little Norway I» og MS «Little Norway II», og var SS «Norway»s sine store tenderfartøy. Fartøyene var så store at de hadde sine egne kallesignal og hjemmehavn (som var Oslo, senere Nassau), kallesignalene inneholdt bokstaver og tall i nær likhet med moderskipet.
Formålet med disse to store tenderfartøyene var for å forenkle måten å frakte et stort antall passasjerer til og fra moderskipet til sine destinasjoner der hun hadde sine anløpshavner i Karibia og også i Europa som hun også besøkte blant annet i årene 1984, 1996, 1998 og 1999.

Tenderfartøyene ble bare brukt der SS «Norway» ikke kunne legge til kai, siden hun hadde for stort dypgående i tillegg til den store lengden hun hadde, i Karibia fantes det ingen havner hun kunne legge til, i stedet måtte hun ligge til ankers et stykke utenfor destinasjonene mens tenderfartøyene transporterte passasjerene frem og tilbake stort sett hele dagene. Tenderfartøyene var sertifisert til å ta med 450 passasjerer hver, som er den maksimale passasjerkapasiteten.

SS «Norway» gikk med syv dagers cruise (også kalt ukescruise) med start og slutt i Miami, Florida, hvor hun her hadde sin egen havneterminal som var spesialbygget bare for henne (med tanke på skipets lengde og størrelse) som hun ankom hver lørdag morgen for å losse av og laste på passasjerer, proviant og reisegods.

I hennes karriere som cruiseskip under Norwegian Cruise Line var SS «Norway», i motsetning til de andre nye cruiseskipene som kom med årene, så populær at hun selv ble sett som en destinasjon for cruisereisende. SS «Norway» er også regnet som en av verdens vakreste skip som noensinne har blitt bygget og konstruert.

Dekk 
SS «France» ble bygget med 13 dekk, hvorav 10 av disse var over vannflaten (12 etter 1990). Hvert dekk er nummerert og har et navn. Tabellen viser navnene på de dekkene da skipet het SS «Norway»:

I 1990 ble SS «Norway» påbygget med to nye prefabrikkerte dekk, disse fikk navnene: Sky Deck, Sun Deck (navn flyttet fra dekk 13 til dekk 14) og Star Deck (som regnes som taket på det øverste dekket):

Mannskap 
SS «France» hadde et mannskap fra 1 044 til 1 167 besetningsmedlemmer, av mannskapet hadde skipet blant annet 108 mann på brua, 188 i maskinen og nesten 800 innen service: sykepleiere, rengjørere, bakere, massører og eget trykkeri. Som SS «Norway» hadde hun et mannskap på mellom 812 til 875 besetningsmedlemmer fra hun ble levert i april 1980 til hun ble ombygget og påbygget i 1990, mannskapet ble da økt til mellom 920 til 930 besetningsmedlemmer. Mannskapet er fordelt departementsvis som følgende:

Bildegalleri

Dokumentarer 

 S.S. FRANCE / S.S. NORWAY - NRK 1998 | YouTube  — Dokumentar om historien til skipet.
 SS Norway | YouTube  — Dokumentar om skipets historie og om konverteringen til SS «Norway».

Serier og programmer 
Serier og programmer som SS «Norway» var medvirket i:

 Dansebåten 7. april 1995 | NRK TV 
 Dansebåten 3. juni 1995 | NRK TV 
 Dansebåten 1. august 1995 | NRK TV 
 Dansebåten 8. august 1995 | NRK TV 
 Dansebåten 2. januar 1996 | NRK TV 
 Da Capo Nr. 100 (1996) | NRK TV

Referanser

Kilder 
S.S. "FRANCE" / S.S. "NORWAY" | Classic Liners 
SS Norway — Statistics | CaptainsVoyage 
SS Norway — Timeline | CaptainsVoyage 
SS Norway — Little Norway | CaptainsVoyage 
T/S Norway | Sjøhistorie

Eksterne lenker 
 
 

Passasjerskip
Atlanterhavsskip
Cruiseskip
Fransk sjøfart
Sjøfart i USA
Skip fra 1961
Skip sluttseilt 2006
Skip bygget i Frankrike
1961 i Frankrike
Artikler i sjøfart-prosjektet